ΚΑΝΟΝΙΣΜΟΣ (ΕΟΚ) αριθ. 1488/92 ΤΗΣ ΕΠΙΤΡΟΠΗΣ της 9ης Ιουνίου 1992 για ενίσχυση στη μετατροπή του ζαχαροκάλαμου σε γεωργικό ρούμι στα γαλλικά υπερπόντια διαμερίσματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3763/91 του Συμβουλίου της 16ης Δεκεμβρίου 1991 για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα (1), και ιδίως το άρθρο 19,

τον κανονισμό (ΕΟΚ) αριθ. 1676/85 του Συμβουλίου της 12ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12,

Εκτιμώντας:

ότι το άρθρο 18 του κανονισμού (ΕΟΚ) αριθ. 3763/91 προβλέπει τη χορήγηση κοινοτικής ενίσχυσης για τη μεταποίηση του ζαχαροκάλαμου σε γεωργικό ρούμι, όπως αυτό καθορίζεται στο άρθρο 1 παράγραφος 4 στοιχείο α) σημείο 2 του κανονισμού (ΕΟΚ) αριθ. 1586/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (4)- ότι η ενίσχυση αυτή καταβάλλεται στον πραγματοποιούντα την απόσταξη υπό τον όρο ότι αυτός έχει καταβάλλει στον παραγωγό ζαχαροκαλάμου μια ελάχιστη τιμή που πρέπει να καθοριστεί και εντός ορίου συνολικής ποσότητας που αντιστοιχεί στη μέση ποσότητα γεωργικού ρουμιού που έχει διατεθεί κατά τη διάρκεια των τριών περιόδων 1987/88, 1988/89 και 1989/90-

ότι τα άρθρο 19 δεύτερο εδάφιο του κανονισμού (ΕΟΚ) αριθ. 3763/91 ορίζει ότι κατά τη θέσπιση των σχετικών λεπτομερειών εφαρμογής λαμβάνονται υπόψη κυρίως οι στόχοι παραγωγής στο πλαίσιο του καθεστώτος της ζάχαρης και οι ανάγκες εφοδιασμού των γαλλικών υπερπόντιων διαμερισμάτων- ότι επομένως πρέπει να προβλεφθεί μια ελάχιστη τιμή του ζαχαροκαλάμου που να είναι ανάλογη προς την τιμή αναφοράς του ζαχαροκαλάμου που προορίζεται για την παρασκευή ζάχαρης η οποία εφαρμόζεται στο εν λόγω διαμέρισμα, καθώς και ένα σύστημα ενδεχόμενης μείωσης των ποσοτήτων ρουμιού που είναι επιλέξιμες για την ενίσχυση προκειμένου να εξασφαλιστεί η τήρηση του ορίου της συνολικής ποσότητας που καθορίστηκε από το άρθρο 18 παράγραφος 2 του κανονισμού (ΕΟΚ) αριθ. 3763/91- ότι πρέπει επίσης να προβλεφθεί ένας τακτικός έλεγχος της κατάστασης ιδίως σε σχέση με την εξέλιξη των τιμών της ζάχαρης-

ότι πρέπει επίσης να προβλεφθούν διατάξεις σχετικά με την αχρεωστήτως καταβληθείσα πληρωμή της ενίσχυσης-

ότι ο κανονισμός (ΕΟΚ) αριθ. 3763/91 άρχισε να ισχύει τέλος Δεκεμβρίου 1991- ότι θα πρέπει οι διατάξεις του εν λόγω κανονισμού να εφαρμόζονται από την 1η Ιανουαρίου 1992-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ενίσχυση για την άμεση μεταποίηση του ζαχαροκάλαμου σε γεωργικό ρούμι που προβλέπεται στο άρθρο 18 του κανονισμού (ΕΟΚ) αριθ. 3763/91 καταβάλλεται σύμφωνα με τους όρους του παρόντος κανονισμού σε κάθε αποσταγματοποιό:

- του οποίου οι εγκαταστάσεις βρίσκονται στην επικράτεια ενός γαλλικού υπερπόντιου διαμερίσματος,

και

- ο οποίος παράγει από ζαχαροκάλαμο που έχει συλλεχθεί στο ίδιο γαλλικό υπερπόντιο διαμέρισμα γεωργικό ρούμι όπως καθορίζεται στο άρθρο 1 παράγραφος 4 στοιχείο α) σημείο 2 του κανονισμού (ΕΟΚ) αριθ. 1576/89.

2. Η ενίσχυση καταβάλλεται κάθε έτος για τις ποσότητες ζαχαροκάλαμου που μεταποιούνται απευθείας σε γεωργικό ρούμι για τις οποίες ο αποσταγματοποιός προσκομίζει απόδειξη ότι κατέβαλε στους παραγωγούς ζαχαροκάλαμου τουλάχιστον την ελάχιστη τιμή που αναφέρεται στο άρθρο 2. Η προϋπόθεση αυτή δεν εφαρμόζεται στην περίπτωση παραγωγής που προέρχεται από άμεσα αξιοποιούμενη εκμετάλλευση.

3. Το ποσό της ενίσχυσης καθορίζεται σε 53,18 Ecu ανά εκατόλιτρο καθαρής αλκοόλης.

4. Για να λαμβάνονται σταθερά υπόψη οι στόχοι παραγωγής στο πλαίσιο του καθεστώτος της ζάχαρης σε συνάρτηση, αφενός, με τις τιμές εμπορίας που καθορίζονται κάθε έτος για τη ζάχαρη και, αφετέρου, με την εξέλιξη του εφοδιασμού των αγορών των γαλλικών υπερπόντιων διαμερισμάτων πραγματοποιείται τακτικά έλεγχος της κατάστασης και γίνονται, ενδεχομένως, οι αναγκαίες αναπροσαρμογές.

Άρθρο 2

1. Η ελάχιστη τιμή που αναφέρεται στο άρθρο 18 παράγραφος 1 δεύτερο εδάφιο του κανονισμού (ΕΟΚ) αριθ. 3763/91 είναι η τιμή αναφοράς που εφαρμόζεται από το εν λόγω γαλλικό υπερόντιο διαμέρισμα κατά την αγορά ζαχαροκαλάμου που χρησιμοποιείται για την παρασκευή ζάχαρης στο ίδιο διαμέρισμα.

Η ελάχιστη τιμή αφορά ζαχαροκάλαμο υγειούς, ανόθευτης και σύμφωνα με τα συναλλακτικά ήθη ποιότητας, σταθερής περιεκτικότητας σε ζάχαρο και παραδοτέο απογυμνωμένο στη μονάδα απόσταξης. Ωστόσο ένα άλλο στάδιο παράδοσης μπορεί να προβλεφθεί κατόπιν συμφωνίας μεταξύ του παραγωγού ζαχαροκάλαμου και του αποσταγματοποιού.

2. Η κοινώς αποδεκτή περιεκτικότητα σε ζάχαρο καθώς και ο συντελεστής επιδοτήσεων και μειώσεων που εφαρμόζεται στην ελάχιστη τιμή όταν η περιεκτικότητα σε ζάχαρο του παραδιδόμενου ζαχαροκάλαμου είναι διαφορετική από της κοινώς αποδεκτή περιεκτικότητα σε ζάχαρο, θεσπίζονται από την αρμόδια αρχή που ορίζει η Γαλλία κατόπιν προτάσεως μιας μεικτής επιτροπής που αποτελείται από αποσταγματοποοιούς και παραγωγούς ζαχαροκάλαμου.

Άρθρο 3

1. Η πληρωμή της ελάχιστης τιμής στον παραγωγό ζαχαροκάλαμου αποδεικνύεται από μια βεβαίωση που συντάσσεται σε χαρτί επιλογής του αποσταγματοποιού. Στη βεβαίωση αυτή αναφέρονται:

α) τα ονόματα του αποσταγματοποιού και του παραγωγού-

β) οι συνολικές ποσότητες ζαχαροκάλαμου που αποτέλεσαν αντικείμενο πληρωμής της ελάχιστης τιμής που καθορίστηκε για το εν λόγω ημερολογιακό έτος και οι οποίες παραδόθηκαν στη μονάδα απόσταξης από τον εν λόγω παραγωγό κατά το ίδιο ημερολογιακό έτος.

2. Η βεβαίωση υπογράφεται από τον παραγωγό ζαχαροκάλαμου και από τον αποσταγματοποιό και τίθεται ημερομηνία.

3. Το πρωτότυπο της βεβαίωσης φυλάσσεται από τον αποσταγματοποιό. Αντίγραφο δίδεται στον παραγωγό ζαχαροκάλαμου.

4. Στην περίπτωση παραγωγής που προέρχεται από άμεσα αξιοποιούμενη εκμετάλλευση, ο αποσταγματοποιός διατηρεί λογιστική υλικού διαφορετική για τις ποσότητες ζαχαροκάλαμου που προέρχονται από την εκμετάλλευσή του.

Άρθρο 4

1. Η συνολική ποσότητα που αναφέρεται στο άρθρο 18 παράγραφος 2 του κανονισμού (ΕΟΚ) αριθ. 3763/91 ανέρχεται σε 75 600 εκατόλιτρα γεωργικού ρουμιού, εκπεφρασμένη σε καθαρή αλκοόλη.

Όταν το σύνολο των ποσοτήτων για τις οποίες ζητείται ενίσχυση είναι ανώτερο για ένα ημερολογιακό έτος από την ποσότητα που αναφέρεται στο πρώτο εδάφιο, εφαρμόζεται ενιαίο ποσοστό μειώσης για κάθε αίτηση.

2. Ωστόσο, η Γαλλία μπορεί να κατανήμει ανά διαμέρισμα την ποσότητα που αναφέρεται στην παράγραφο 1 σε συνάρτηση με τη μέση ποσότητα γεωργικού ρουμιού που έχει διατεθεί από το εν λόγω διαμέρισμα κατά τη διάρκεια των τριών περιόδων εμπορίας 1987/88, 1988/89 και 1989/90. Εάν υπάρξει υπέρβαση των συνολικών ποσοτήτων για τις οποίες έχει ζητηθεί ενίσχυση, τα ποσοστά μείωσης μπορούν να διαφοροποιηθούν ανά διαμέρισμα.

3. Οι αιτήσεις ενίσχυσης υποβάλλονται στις αρμόδιες υπηρεσίες που ορίζει η Γαλλία.

Άρθρο 5

Η Γαλλία λαμβάνει όλα τα συμπληρωματικά αναγκαία μέτρα για την εφαρμογή του παρόντος κανονισμού και ιδίως εκείνα που αφορούν την υποβολή αιτήσεων για την ενίσχυση, τον έλεγχο των δικαιολογητικών εγγράφων που προβλέπονται στο άρθρο 3 καθώς και τον έλεγχο των παραχθέντων ποσοτήτων γεωργικού ρουμιού.

Άρθρο 6

Η Γαλλία ανακοινώνει στην Επιτροπή:

α) εντός των τριών μηνών που επόνται της έναρξης ισχύος του παρόντος κανονισμού:

- τα συμπληρωματικά μέτρα που θεσπίστηκαν βάσει του άρθρου 5-

β) εντός 45 εργάσιμων ημερών μετά το τέλος κάθε ημερολογιακού έτους:

- τις συνολικές ποσότητες γεωργικού ρουμιού για τις οποίες ζητήθηκε ενίσχυση, εκφραζόμενες σε εκατόλιτρα καθαρής αλκοόλης,

- τον προσδιορισμό των μονάδων απόσταξης που έλαβαν ενισχύσεις,

- το ποσό των ενισχύσεων και τις ποσότητες γεωργικού ρουμιού που παρήχθησαν από καθεμία από τις μονάδες απόσταξης.

Άρθρο 7

Μετατροπή σε γαλλικά φράγκα της ενίσχυσης που αναφέρεται στο άρθρο 1 παράγραφος 3 πραγματοποιείται εφαρμόζοντας τη γεωργική ισοτιμία που ισχύει την ημέρα της απόσταξης του ζαχαροκαλάμου

Άρθρο 8

1. Στην περίπτωση που η ενίσχυση καταβλήθηκε αχρεωστήτως, οι αρμόδιες γαλλικές υπηρεσίες προβαίνουν σε ανάκτηση των καταβληθέντων ποσών, προσαυξημένα κατά το ποσό των τόκων, που υπολογίζονται από την ημερομηνία καταβολής της ενίσχυσης μέχρι την ημερομηνία της πραγματικής της ανάκτησης. Το επιτόκιο που εφαρμόζεται είναι εκείνο που ισχύει για τις ανάλογες πράξεις ανάκτησης που προβλέπονται από τη γαλλική νομοθεσία.

2. Η ανακτώμενη ενίσχυση καταβάλλεται στους οργανισμούς ή στις υπηρεσίες πληρωμής και αφαιρούνται οι δαπάνες που χρηματοδοτήθηκαν από το ΕΓΤΠΕ κατ' αναλογία της κοινοτικής χρηματοδότησης.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Ιουνίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 356 της 24. 12. 1991, σ. 1. (2) ΕΕ αριθ. L 164 της 24. 6. 1985, σ. 1. (3) ΕΕ αριθ. L 201 της 31. 7. 1990, σ. 9. (4) ΕΕ αριθ. L 160 της 12. 6. 1989, σ. 1.